b'\n_START_ARTICLE_\nKjeld Kjertmann\n_START_PARAGRAPH_\nKjeld Kjertmann (f\xc3\xb8dt 1938) er dansk l\xc3\xa6seforsker og l\xc3\xa6rebogsskribent. Kjertmann blev oprindelig uddannet l\xc3\xa6rer (1961). Efter godt 30 \xc3\xa5r i folkeskolen (herunder flere \xc3\xa5r p\xc3\xa5 Gr\xc3\xb8nland) uddannede han sig p\xc3\xa5 DLH og kunne i 1994 kalde sig cand.p\xc3\xa6d. med speciale i dansk og l\xc3\xa6sning. I 1999 erhvervede han ph.d.-graden med en afhandling om skriftsprog og skolestart.\n_START_SECTION_\nTeori\n_START_PARAGRAPH_\nKjertmanns grundl\xc3\xa6ggende teori kan beskrives som en indkultureringsteori. Han argumenterer for at l\xc3\xa6seundervisningen kan foreg\xc3\xa5 p\xc3\xa5 en m\xc3\xa5de der ligner den tidlige talesprogsindl\xc3\xa6ring, s\xc3\xa5ledes at b\xc3\xb8rnene ind-kultureres i skriftsprogskulturen. Kjertmann har foretaget flere empiriske unders\xc3\xb8gelser der st\xc3\xb8tter hans tese. Bl.a. har han vist at op mod 20% af en gennemsnitlig 1. klasse kan l\xc3\xa6se, n\xc3\xa5r de starter i skolen._NEWLINE_Kjertmann har udviklet en r\xc3\xa6kke metoder til test af elevers l\xc3\xa6seniveau. Mest kendt er nok Chapman-Chall-Kjertmann-metoden, der er en GAP-/cloze-test udviklet af Kjertmann p\xc3\xa5 baggrund af Challs arbejde med Chapmans GAP-/cloze-test.'